Родена е във Видин през 1887 г., където по това време учителства баща ѝ, основоположника на БРСДП Димитър Благоев. Завършва Музикалната академия в Прага и история в Софийския университет. През 1915 г. става член на БРСДП. Преподава в Трета софийска мъжка гимназия. През 1919 г. сключва брак с Коста Янков, съветник по военните въпроси на ЦК на БКП. Освен учителка Стела Благоева става и лична секретарка на баща си и записва спомените му, издадени през 1926 г. под надслов „"Кратки бележки из моя живот“". След атентата в църквата Света Неделя през 1925 г. е уволнена и арестувана. Тя престоява няколко месеца в Централния софийски затвор, където узнава за смъртта на съпруга си. През 1926 г. тя и сестра ѝ Наталия емигрират в Съветския съюз. Работи в Москва в апарата на Коминтерна. През 1945 година се завръща в България. Депутат в VI Велико Народно събрание (7 ноември 1946 – 21 октомври 1949). От 1948 г. е кандидат-член на ЦК на БКП, а от 1950 г. – член на ЦК на БКП. Извънреден и пълномощен посланик на България в СССР (1949 – 1954). От 20 декември 1953 до смъртта си е депутат във 2-рото Народно събрание. Умира в Москва на 18 февруари 1954 г.